CELEX: 32021R1972
Language: lv
Date: 2021-08-11 00:00:00
Title: Komisijas Deleģētā regula (ES) 2021/1972 (2021. gada 11. augusts), ar ko, nosakot to papildu izmaksu aprēķināšanas kritērijus, kas operatoriem radušās dažu tālākajos reģionos iegūtu zvejas un akvakultūras produktu zvejošanā, audzēšanā, apstrādē un tirdzniecībā, papildina Eiropas Parlamenta un Padomes Regulu (ES) 2021/1139, ar ko izveido Eiropas Jūrlietu, zvejniecības un akvakultūras fondu un groza Regulu (ES) 2017/1004

15.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 402/1
               
            
         KOMISIJAS DELEĢĒTĀ REGULA (ES) 2021/1972
         (2021. gada 11. augusts),
         ar ko, nosakot to papildu izmaksu aprēķināšanas kritērijus, kas operatoriem radušās dažu tālākajos reģionos iegūtu zvejas un akvakultūras produktu zvejošanā, audzēšanā, apstrādē un tirdzniecībā, papildina Eiropas Parlamenta un Padomes Regulu (ES) 2021/1139, ar ko izveido Eiropas Jūrlietu, zvejniecības un akvakultūras fondu un groza Regulu (ES) 2017/1004
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2021/1139 (2021. gada 7. jūlijs), ar ko izveido Eiropas Jūrlietu, zvejniecības un akvakultūras fondu un groza Regulu (ES) 2017/1004 (1), un jo īpaši tās 36. panta 6. punktu,
         tā kā:
         
                     (1)
                  
                  
                     Saskaņā ar Regulas (ES) 2021/1139 24. pantu Eiropas Jūrlietu, zvejniecības un akvakultūras fonds (EJZAF) var atbalstīt kompensāciju par papildu izmaksām, kas operatoriem radušās dažu tādu zvejas un akvakultūras produktu zvejošanā, audzēšanā, apstrādē un tirdzniecībā, kurus iegūst Savienības tālākajos reģionos, kas minēti Līguma 349. pantā.
                  
               
                     (2)
                  
                  
                     Saskaņā ar Regulas (ES) 2021/1139 35. pantu attiecīgajai dalībvalstij turpat minētajā rīcības plānā būtu jāapraksta papildu izmaksu kompensācijas aprēķināšanas metodika, kas piemērojama katram tālākajam reģionam.
                  
               
                     (3)
                  
                  
                     Saskaņā ar Regulas (ES) 2021/1139 36. panta 6. punktu Komisija ir pilnvarota pieņemt deleģētos aktus, ar kuriem nosaka kritērijus to papildu izmaksu aprēķināšanai, kas radušās attiecīgajiem reģioniem raksturīgo nelabvēlīgo apstākļu dēļ.
                  
               
                     (4)
                  
                  
                     Lai nodrošinātu saskaņotu un vienlīdzīgu attieksmi pret visiem attiecīgajiem reģioniem un nepieļautu papildu izmaksu pārmērīgu kompensēšanu, ir jānosaka kritēriji to papildu izmaksu aprēķināšanai, kas radušās Savienības tālākajiem reģioniem raksturīgo nelabvēlīgo apstākļu dēļ. Kopēju kritēriju izmantošanai būtu jānodrošina tas, ka visiem attiecīgajiem reģioniem tiek piemērota vienota papildu izmaksu aprēķināšanas metode.
                  
               
                     (5)
                  
                  
                     Lai nepieļautu pārmērīgu kompensēšanu, īpaši rūpīgi būtu jāaplēš produktu vai produktu kategoriju atsauces izmaksas, kuras operatoriem radušās dalībvalsts vai Savienības teritorijas kontinentālajā daļā un uz kuru pamata tiek noteiktas papildu izmaksas.
                  
               
                     (6)
                  
                  
                     Dažiem produktiem vai produktu kategorijām attiecīgās dalībvalsts teritorijas kontinentālajā daļā salīdzināmu kritēriju vai mērvienību nav. Tādos gadījumos papildu izmaksu aprēķināšanai vajadzīgā atsauce būtu jānosaka, salīdzinot ar līdzvērtīgu produktu vai produktu kategoriju izmaksām, kas operatoriem radušās Savienības teritorijas kontinentālajā daļā.
                  
               
                     (7)
                  
                  
                     Ņemot vērā dažādos tirdzniecības apstākļus tālākajos reģionos, nozvejas, krājumu un tirgus pieprasījuma svārstības, katras dalībvalsts kopējā piešķīruma robežās būtu jāļauj attiecīgajām dalībvalstīm pašām noteikt uz kompensāciju tiesīgos zvejas un akvakultūras produktus vai produktu kategorijas, attiecīgos maksimālos produktu daudzumus un kompensācijas apjomus.
                  
               
                     (8)
                  
                  
                     Dalībvalstīm kompensācijas summas būtu jānosaka tādā apmērā, kas dod iespēju pienācīgi atlīdzināt papildu izmaksas, kuras radušās tālākajiem reģioniem raksturīgo nelabvēlīgo apstākļu dēļ, un nepieļauj pārmērīgu kompensēšanu. Tālab kompensācijas summas noteikšanā būtu jāņem vērā arī citi publiskās intervences veidi, kuri ietekmē papildu izmaksu apjomu, to vidū valsts atbalsts, kas paziņots saskaņā ar Līguma 108. panta 3. punktu un Regulas (ES) 2021/1139 37. pantu.
                  
               
                     (9)
                  
                  
                     Lai papildu izmaksas tiktu norādītas saskaņoti, tās jāizsaka, pamatojoties uz dzīvsvara tonnām, kas noteiktas saskaņā ar Padomes Regulu (EK) Nr. 1224/2009 (2) un Komisijas Īstenošanas regulu (ES) Nr. 404/2011 (3), kurās noteiktos sagatavošanas veidu kodus apstrādātām zivīm un Eiropas Savienības pārrēķina koeficientus svaigām un svaigi sālītām zivīm izmanto nozveju uzraudzības nolūkā, lai uzglabātu vai apstrādātu zivju svaru pārrēķinātu zivju dzīvsvarā.
                  
               
                     (10)
                  
                  
                     Lai būtu iespējams tūlītēji piemērot šajā regulā paredzētos pasākumus, ņemot vērā to, ka par izdevumiem jau kopš 2021. gada 1. janvāra ir tiesības pretendēt uz EJZAF atbalstu saskaņā ar Eiropas Parlamenta un Padomes Regulas (ES) 2021/1060 (4) 63. panta 2. punktu, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī,
                  
               IR PIEŅĒMUSI ŠO REGULU.
         
            1. pants
            Šajā regulā noteikti to papildu izmaksu aprēķināšanas kritēriji, kuras Regulas (ES) 2021/1060 63. panta 2. punktā noteiktajā attiecināmības periodā operatoriem radušās dažu tādu zvejas un akvakultūras produktu zvejošanā, audzēšanā, apstrādē un tirdzniecībā, kurus iegūst Savienības tālākajos reģionos, kas minēti Līguma par Eiropas Savienības darbību 349. panta pirmajā daļā, un ja šīs papildu izmaksas radušās minētajiem tālākajiem reģioniem raksturīgo nelabvēlīgo apstākļu dēļ.
         
         
            2. pants
            
               1.   Papildu izmaksas, kas minētas 1. pantā, aprēķina atsevišķi par katru no šādām darbībām:
               
                           a)
                        
                        
                           zvejošana;
                        
                     
                           b)
                        
                        
                           audzēšana;
                        
                     
                           c)
                        
                        
                           apstrāde;
                        
                     
                           d)
                        
                        
                           tirdzniecība.
                        
                     
            
               2.   Attiecībā uz katru no 1. punktā minētajām darbībām papildu izmaksas pa atsevišķiem izdevumu posteņiem aprēķina katram produktam vai produktu kategorijai, kuru dalībvalsts atzinusi par tiesīgu pretendēt uz kompensāciju.
            
            
               3.   Papildu izmaksu apjomu katrā attiecīgajā izdevumu postenī nosaka, no izmaksām, kuras operatoriem radušās attiecīgajos tālākajos reģionos un kurās nav ņemta vērā jebkāda veida publiskā intervence, kas ietekmē papildu izmaksu apjomu, atņemot salīdzināmās izmaksas, kas radušās attiecīgās dalībvalsts kontinentālās daļas operatoriem.
            
            
               4.   Attiecībā uz izdevumu posteņiem, kas ir specifiski tādiem produktiem vai produktu kategorijām, kurām dalībvalsts teritorijas kontinentālajā daļā nav salīdzināmu kritēriju vai mērvienību, papildu izmaksu apjomu nosaka, salīdzinot ar līdzvērtīgu produktu vai produktu kategoriju salīdzināmajām izmaksām, kas operatoriem radušās Savienības teritorijas kontinentālajā daļā.
            
            
               5.   Aprēķinot papildu izmaksas, ņem vērā jebkāda veida publisko intervenci, arī valsts atbalstu, kas paziņots saskaņā ar Līguma 108. panta 3. punktu un Regulas (ES) 2021/1139 37. pantu.
            
         
         
            3. pants
            
               1.   Papildu izmaksas aprēķina, pamatojoties uz izmaksām, kas tālākajos reģionos radušās tiem raksturīgo nelabvēlīgo apstākļu dēļ.
            
            
               2.   Papildu izmaksas aprēķina, pamatojoties uz gada vidējām reģistrētajām cenām.
            
            
               3.   Papildu izmaksas izsaka euro par dzīvsvara tonnu, un vajadzības gadījumā visus kopējo papildu izmaksu elementus konvertē uz euro par dzīvsvara tonnu. Šim nolūkam izmanto Īstenošanas regulas (ES) Nr. 404/2011 XIII un XIV pielikumā noteiktos pārrēķina koeficientus.
            
         
         
            4. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 11. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 247, 13.7.2021., 1. lpp.
         
         
            (2)  Padomes Regula (EK) Nr. 1224/2009 (2009. gada 20. novembris), ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).
         
            (3)  Komisijas Īstenošanas regula (ES) Nr. 404/2011 (2011. gada 8. aprīlis), ar kuru pieņem sīki izstrādātus noteikumus par to, kā īstenojama Padomes Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem (OV L 112, 30.4.2011., 1. lpp.).
         
            (4)  Eiropas Parlamenta un Padomes Regula (ES) 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (OV L 231, 30.6.2021., 159. lpp.).